Milé kolegyne a kolegovia.

Vo výbore SSPPS SLS považujeme za veľmi dôležité informovať Vás o aktivitách, ktoré vyvíjame, aby sme Vám pomohli zvládnuť náročnú situáciu, ktorá nastala v zdravotníctve a aj v primárnej pediatrii od 1.1.2018. Po prijatí nových zákonov.

Podľa otázok, ktoré dostávame z celého Slovenska, sme pripravili stručné informácie o kľúčových problémoch, ktoré trápia primárnych pediatrov:

**1. eZdravie**

Napriek mediálnej búrke sa ním nestresujte, netrápte. Musíte si splniť zákonnú povinnosť, a tým sa nemusíte báť žiadnych postihov:

- musíte požiadať o preukaz zdravotníckeho pracovníka (to ste mali urobiť do 31.10.2017, ak ste ho napriek tomu dodnes nedostali, nie je to Váš problém)

- musíte mať čítačku a heslo (zašlú ich na základe Vašej žiadosti o preukaz zdravotného pracovníka, ak ste ho nedostali, nie je to Váš problém)

- mali by ste sa aspoň 1x napojiť - teda použiť čítačku a heslo (ak Vám to nepôjde, aspoň skúsiť, to stačí)

- komunikovať akýmkoľvek spôsobom so štátom elektronicky - používať buď e-recept (VZP) alebo bezpečné lieky (Dôvera)

To je všetko! Viac informácií, ktoré budete potrebovať, Vám dáme na našej konferencii Dni primárnej pediatrie v máji prostredníctvom právnika.

**2. Obhliadky mŕtvych**

Od 1.1. 2018 je v platnosti zákon, podľa ktorého obhliadky mŕtvych majú zabezpečovať všetci ambulantní lekári - VLD, VLDD, špecialisti. Zámer zákonu bol profesionalizovať túto službu, sú vypísané výberové konania, ktoré by mali byť ukončené v máji – júni 2018. Ako poistku si štát ponechal v zákone možnosť zabezpečiť tieto služby povinnými službami všetkých ambulantných lekárov – a to v prípade, ak nebude vybraný poskytovateľ (buď pre nezáujem alebo nesplnenie podmienok). Už v čase prípravy novely tohto zákona naša spoločnosť primárnej pediatrickej starostlivosti pripomienkovala tieto zmeny a odmietala ich, v rozporovom konaní naše pripomienky neboli akceptované.

Keďže medzi nadobudnutím účinnosti nového zákona a ukončením výberových konaní uplynie najmenej 6 mesiacov, spadá toto „prechodné obdobie“ do tohto krízového režimu – staré fungovanie už neplatí, a nové ešte nie je. Preto štát využil svoju zákonnú možnosť - vypisovanie lekárov do povinných služieb, ktoré zabezpečuje ÚDZS. Ako všetci viete, vyvolalo to oprávnené protesty po celom Slovensku.

V celej situácii je zmätok – slov i skutkov. Najnovšie informácie naznačujú, že sa do ukončenia výberových konaní budú obhliadky vykonávať doteraz používaným spôsobom (pozastaví sa účinnosť nového zákona). Podrobnosti si však v jednotlivých krajoch treba dohodnúť na ÚDZS. Tento úrad musel vypísať služby obhliadok podľa nových pravidiel, pretože musel dodržať zákon. ÚDZS by zrejme súhlasili so zachovaním starého spôsobu (a je to aj prísľub ministra).

Keďže problémy teda môžu nastať od júna, ak sa nenájdu poskytovatelia tejto služby, budeme sa problému venovať a informovať Vás na Dňoch primárnej pediatrie.

**3. Služby v APS (nový spôsob pohotovosti - LSPP)**

Podľa nového zákona budú služby zabezpečovať Poskytovatelia, ktorí vyhrali výberové konanie. Títo poskytovatelia si musia lekárov slúžiacich APS zabezpečiť a zazmluvniť. NEMÁTE ŽIADNU POVINNOSŤ UZATVORIŤ S NIMI ZMLUVU A PRE NICH SLÚŽIŤ. Ak tak urobíte, je to na Vašej dobrovoľnej báze. Vtedy Vám ale poskytovateľ musí platiť 12 Eur na hodinu.

Len ak sa nenájde takýto poskytovateľ, budeme musieť slúžiť povinne zo zákona. Vtedy nás do služieb bude vypisovať VUC. Do radu, všetkých poskytovateľov VLDD v kraji. Služby sa budú vykonávať od 16.00 - 22.00 hod. a víkendy. Avšak v tomto prípade môže a veľmi pravdepodobne aj bude hodinová platba nižšia.

Keďže v tomto režime majú služby fungovať od júna, budeme vedieť viac o poskytovaní APS v tomto čase a budeme Vás informovať.

Prosím, napíšte nám svoje mailové adresy, pošlite tento mail všetkým kolegom. Pracujeme na veciach, ktoré nás všetkých trápia, ale nevieme s Vami komunikovať – oznamovať a diskutovať a pýtať sa na riešenia, lebo nemáme Vaše adresy.

Kedykoľvek sa obráťte na kohokoľvek z nás. Budeme radi, ak sa informácie dostanú k všetkým primárnym pediatrom.

Ďakujeme.

Výbor SSPPS SLS